Dolnogermánsky limes

Dolnogermánsky limes je časť vojenskej hranice Rímskej ríše pozdĺž stredného a dolného toku Rýna v modernom Nemecku a Holandsku, ktorá delila rímsku provinciu Dolná Germánia od Germánie. 

Hranica pozostávala z početných strážnych veží, vojenských táborov (Castrum) a pevností. Limes však nebol tvorený hradbami či zemnými valmi na rozdiel od Hornogermánskeho a raetského limesu na ktorý naväzoval. Výstavba tohto limesu časovo čiastočne siaha do obdobia vlády Augusta a jeho nevlastného syna a generála Drusa, ktorý definoval Rýn ako prirodzenú hranicu Rímskej ríše. Za ich pôsobenia bol založený rad vidieckych statkov (Villa rustica) a osád (Vici). Názvy niektorých z nich sú zachytené v Peutingerovej mape. Po upustení od expanzie na pravý breh rieky, v roku 16, sa Rýn stal trvalou hranicou ríše. Limus sa tiahne medzi ústím rieky Oude Rijn (Starý Rýn) do Severného mora a nemeckým mestom Bad Breisig.

 Svetové dedičstvo UNESCO 
V júli 2021 bolo 102 segmentov (39 v Holandsku a 63 v Nemecku) limesu zapísaných na zoznam svetového dedičstva UNESCO pod spoločným názvom „Hranice Rímskej ríše - Dolnogermánsky limes“. Medzi archeologické pozostatky zahrnuté pod ochranu UNESCO patria vojenské základne, veže, dočasné tábory, cesty, prístavy, vodný kanál, akvadukt, rovnako ako civilné osady, mestá, pohrebiská, svätostánky, amfiteáter či palác. Takmer všetky tieto archeologické pozostatky sú pod zemou.

 Referencie 

 Iné projekty 

 Externé odkazy 
 UNESCO 
 Niedergermanischer Limes
 Vici.org  
 Germania inferior
 De Limes – Grens van het Romeinse Rijk 
 Romeinen in Nederland 

 Zdroj 

Kategória:Lokality Svetového dedičstva v Holandsku
Kategória:Lokality Svetového dedičstva v Nemecku
Kategória:Opevnenia starovekého Ríma
Kategória:Archeologické lokality v Holandsku
Kategória:Archeologické lokality v Nemecku
Kategória:Stavby v Holandsku
Kategória:Zaniknuté stavby v Nemecku